《溪东岑望天都山》
唐代·朱景玄

目望浮山丘，梯云上东岑。群峰争入冥，巉巉生太阴。

昔贤此升仙，结构穷耸深。未晓日先照，当昼色半沉。

风泉雪霜飞，云树琼玉林。大道非闭隔，无路不可寻。

窥镜澄夙虑，望坛起敬心。一从呼子安，永绝金玉音。

作者简介：朱景玄，唐朝武宗会昌(841-846)时人，吴郡（今江苏苏州）人，元和初应进士举，曾任咨议，历翰林学士，官至太子谕德。诗一卷，今存十五首。编撰有〈唐朝名画录〉。